Alexander skal bo et år i løvehulen
I 2011 fikk den ukrainske dyrepasseren Alexander Pylyshenko stor oppmerksomhet da han flyttet inn til løvene han passer i fem uker. Hensikten var å skape debatt om hvordan mennesker og dyr kan leve bedre sammen. Publikum kunne følge livet bak gitteret gjennom live-kameraer via den private dyrehagens nettsider. Pylyshenko gikk uskadd ut fra løvehulen, og opplevelsen har tydeligvis gitt mersmak. Nå skal han nemlig flytte inn til dyrenes konge i et helt år, melder Huffington Post. Målet er å samle inn rundt 260.000 kroner til et rehabiliteringssenter for løver og andre store rovdyr. Pylyshenko vil tillate seg noen avbrekk fra løvehulen i løpet av året, men da vil han ta rovdyrene med seg til sin private bolig på landet. Han planlegger dessuten å bruke året til å male og skrive bok om løver.
Dyrepasser Alexander Pylyshenko flytter inn til løvene han passer. I et år skal han bo sammen med rovdyrene.